钦定古今图书集成/明伦汇编/家范典/第049卷 > 仪礼 > 《丧服》
## 钦定古今图书集成/明伦汇编/家范典/第049卷 > 仪礼 > 《丧服》

《为人后》者：

〈疏〉释曰：此出后大宗，其情本疏，故设文次在长子之下也。按《丧服小记》云：“继别为大宗，继祢为小宗。”大宗即下文为宗子齐衰三月。彼云后大宗者，则此所后亦后大宗者也。

《传》曰：“何以三年也？”受重者必以尊服服之。何如而可
为之后？同宗则可为之后？何如而可以为人后？支子
可也。为所后者之祖父母、妻、妻之父母、昆弟、昆弟之
子若子。

〈注〉“若子”者，“为所为后之亲，如亲子。”〈疏〉释曰：云“何以三年”者，以生己父母三年，彼不生己，亦为之三年，故发问比例之《传》也。云“受重者必以尊服服之”者，答辞也。雷氏云：“此文当云为人后者为所后之父。”阙此五字者，以其所后之父或早卒，今所后其人不定，或后祖父，或后曾高祖，故阙之，见所后不定故也。云“何如而可为之后，问辞；同宗则可为之后”，答辞。此问亦问比类，以其取后，取何人为之？答：以同宗则可为之后，以其大宗子当收聚族人，非同宗则不可谓同承别子之后。一宗之内，若别宗同姓，亦不可，以其收族故也。又云：“何如而可以为人后”，问辞云“支子可也”，答辞。以其他家适子，当家自为小宗，小宗当收敛，五服之内亦不可阙，则适子不得后他，故取支子，支子则第二已下庶子也。不言庶子，云支子者，若言庶子，妾子之称，言谓妾子得后人，适妻第二已下子不得后人，是以变庶言支。支者，取支条之义，不限妾子而已。若然，适子不得后人，无后亦当有立后之义也。云“为所后者之祖父母已下之亲至若子”，谓如死者之亲子，则死者祖父母，则当己曾祖父母齐衰三月也。妻谓死者之妻，即后人之母也。妻之父母、昆弟，昆弟之子，并据死者妻之父母、妻之昆弟，昆弟之子，于后人为外祖父母及舅与内兄弟，皆如亲子，为之著服也。若然，上《经》直言“为人后”，不言为父，此《经》直言为所后者之祖父母及妻及死者外亲之等，不言死者。缌麻小功、大功及期之骨肉亲者，子夏作《传举

《疏》以“见亲” ，言外以包内，骨肉亲者，如亲子可知也。

又

继母如母。

〈疏〉释曰：继母本非骨肉，故次亲母。后，谓己母早卒，或被出之后，继续己母丧之，如亲母，故云“如母。”但父卒之后如母，明父在如母可知。下期章不言者，举父没后，明父在如母可知。慈母之义亦然，皆省文也，故皆举后以明前也。若然，直言继母，载在《三年章》内，自然如母可知。而言如母者，欲见生事死事一皆如己母也。

《传》曰：“继母何以如母？”继母之配父，与因母同，故孝子
不敢殊也。

〈注〉“因”，犹亲也。〈疏〉释曰：传发问者，以继母本是路人，今来配父，辄如己母，故发斯问。答云“继母配父”，即是胖合之义。既与己母无别，故孝子不敢殊异之也。

又

继父同居者。

〈疏〉释曰：继父本非骨肉，故次在“女子子”之下。案《郊特牲》云：“夫死不嫁，终身不改。”《诗》共姜自誓，不许再归。此得有妇人将子嫁而有继父者。彼不嫁者，自是贞女守志，亦有嫁者，虽不如不嫁，圣人许之，故《齐衰三年》章有继母，此又有继父之文也。

《传》曰：何以期也？《传》曰：“夫死，妻穉，子幼，子无大功之亲，
与之适人。而所适者亦无大功之亲，所适者以其货
财为之筑宫庙，岁时使之祀焉，妻不敢与焉。若是则
继父之道也。同居则服齐衰期，异居则服齐衰三月。
必尝同居，然后为异居。未尝同居，则不为异居。”

〈注〉“妻穉”，谓年未满五十。“子幼”，谓年十五已下子。“无大功之亲”，谓同财者也。为之筑宫庙于家门之外，神不歆，非族妻不敢与焉。恩虽至亲，族已绝矣。天不可二，比以恩服尔。未尝同居，则不服之。〈疏〉释曰：“何以期也”者，以本非骨肉，故致问也。“传曰”已下，并是引旧传为问答。自此至齐衰期，谓子家无大功之内亲，继父家亦无大功之内亲，继父以财货为此子筑宫庙，使此子四时祭祀不绝，三者皆具，即为同居子为之期，以继父恩深故也。言妻不言母者，已适他族，与己绝，故。言妻，欲见与他为妻，不合祭己之父故也。云“异居则服齐衰三月，必尝同居，然后为异居”者，此一节论异居继父。言异者，昔同今异，谓上三者若阙一事，则为异居。假令前三者皆具，其后或继父有子，即是继父有大功之内亲，亦为异居矣。知此父死为之齐衰三月，入下文《齐衰三月章》继父是也。云“必尝同居，然后为异居”者，欲见前时三者具为同居，后三者一事阙，即为异居之意。云“未尝同居，则不为异居”，谓子初与母往继父家时，或继父有大功内亲，或己有大功内亲，或继父不为己筑宫庙，三者一事阙，虽同在继父家，亦名不同居，继父全不服之矣。　释曰：“郑知妻穉，谓年未满五十”者，案《内则》，妾年五十，闭房不复御，何得更嫁？故未满五十也。云“子幼，谓年十五已下”者，案《论语》云：“可以托六尺之孤。”郑亦云十五已下。知者，见《周礼·乡大夫职》云：“国中自七尺以及六十，野自六尺以及六十有五，皆征之。”七尺谓年二十，六尺谓年十五。十五则受征役。何得随母，则知子幼十五已下。言已下，则不通十五，以其十五受征，明据十四。至年一岁已上也。云“大功之亲谓同财”者，下记云“小功已下为兄弟”，则小功已下疏，故得兄弟之称，则大功之亲容同财共活可知。云“为之筑宫庙于家门之外”者，以其中门外有己宗庙，则知此在大门外筑之也。必在大门外筑之者，神不歆非族故也。若在门内，于鬼神为非族，恐不歆之，是以大门外为之。随母嫁得有庙者，非必正庙，但是鬼神所居曰庙，若《祭法》云庶人祭于寝也。神不歆非族，《大戴礼》文。云“夫不可二”者，据传云妻，明据继父而言，以其与继父为妻，不可更于前夫为妻而祭，故云夫不可二也。云“此以恩服尔”者，并解为继父期与三月。云“未尝同居则不服之”者，以其同居与异居“有服”，明未尝同居不服可知。

又

“为人后者”，为其父母报。

〈疏〉释曰：此谓其子后人反来为父母在者，欲其厚于所后，薄于本亲，抑之，故次在孙后也。若然，既为本生，不降斩，至禫杖章者，亦是深抑厚于大宗也。言报者，既深抑之，使同本疏往来相报之法故也。

《传》曰：“何以期也？不贰斩也。何以不贰斩也？特重于大
宗者，降其小宗也。为人后者孰后？后大宗也。曷为后
大宗？大宗者”，尊之统也。禽兽知母而不知父。野人曰：
“父母何算焉？都邑之士，则知尊祢矣；大夫及学士，则
知尊祖矣；诸侯及其大祖，天子及其始祖之所自出。
尊者尊统上，卑者尊统下。”大宗者，尊之统也。大宗者收族者也，不可以绝。故族人以支子后大宗也。适人
不得后大宗。

〈注〉都邑之士，则知尊祢，近政化也。大祖，始封之君。始祖者，感神灵而生，若稷、契也。自，由也。及始祖之所由出，谓祭天也。上，犹远也。下，犹近也。收族者，谓别亲疏，序昭穆。《大传》曰：“系之以姓而弗别，缀之以食而弗殊，虽百世婚姻不通者。”周道然也。

又

继父不同居者。

〈注〉“尝同居”，今不同。〈疏〉释曰：此则《期章》云“必尝同居，然后为异居”者也。但章皆有传，惟庶人为国君及此继父不传者，以其庶人已于寄公与上下旧君释讫，继父已于《期章》释讫，是以皆不言也。

又

《为人后》者为其昆弟。

〈疏〉释曰：在此者，以其小宗之后大宗，欲使厚于大宗之亲，故次之在“从父昆弟”之下。

《传》曰：“何以大功也？为人后者，降其昆弟也。”

〈疏〉释曰：案下《记》云“为人后者于昆弟降一等”者，故大功也。若然，于本宗馀亲皆降一等也。

又

为人后者于兄弟降一等报。于所为后之兄弟之子、
若子。

〈注〉言“报”者，嫌其为宗子不降。〈疏〉释曰：谓支子为大宗子，后反来为族亲兄弟之类降一等。云“于所为后之兄弟之子若子”者，此等之服，其义已见于《斩章》。云“言报者，嫌其为宗子不降”者，以其出降本亲，又宗子尊重，恐本亲为宗子有不降服之嫌，故云报以明之，言报是两相为服者也。